สถานการณ์น้ำท่วมภาคใต้ลดลงอย่างต่อเนื่อง เจ้าหน้าที่เร่งระบายน้ำ เมืองคอน เมืองตรัง ขณะที่สถานการณ์ฝนตกหนักที่เชียงรายต้องเฝ้าระวัง
สถานการณ์น้ำท่วมภาคใต้ลดลงอย่างต่อเนื่อง เจ้าหน้าที่เร่งระบายน้ำ เมืองคอน เมืองตรัง พร้อมเฝ้าระวังสถานการณ์ฝนตกหนักที่เชียงรายนายทองเปลว กองจันทร์ อธิบดีกรมชลประทาน กล่าวว่า สถานการณ์น้ำท่วมขังในพื้นที่อำเภอปากพนัง จ.นครศรีธรรมราช ในบริเวณตำบลท้องลำเจียก ตำบลไสหมาก อำเภอเชียรใหญ่ ตำบลแม่เจ้าอยู่หัว ตำบลสวนหลวง ตำบลทางพูน และอำเภอเฉลิมพระเกียรติ ยังคงมีน้ำท่วมขังประมาณ 15-20 ซม. เนื่องจากมีตะกอนทรายปิดกั้นทางน้ำ ประกอบกับระดับน้ำทะเลหนุนสูงทำให้การระบายน้ำเป็นไปได้ช้า กรมชลประทานได้ติดตั้งเครื่องสูบน้ำจำนวน 26 เครื่อง เครื่องผลักดันน้ำจำนวน 26 เครื่อง เร่งระบายน้ำออกจากพื้นที่ และทำการขุดเปิดตะกอนทรายบริเวณปากคลองท่าพญา เพื่อช่วยให้การระบายน้ำทำได้สะดวกมากขึ้น คาดว่าสถานการณ์จะเข้าสู่สภาวะปกติภายใน 10 วัน ส่วนกรณีน้ำท่วมสวนส้มโอทับทิมสยาม ต.คลองน้อย อ.ปากพนัง มีพื้นที่ได้รับผลกระทบ 1,600 ไร่ จากพื้นที่ทั้งหมด 2,800 ไร่ ปัจจุบัน(9 ม.ค.62)ระดับน้ำลดลงประมาณ10-15 เซนติเมตร มีแนวโน้นลดลงต่อเนื่องจากเมื่อวานนี้ (8 ม.ค.62) เหลือพื้นที่ที่ได้รับผลกระทบเพียง 1,000 ไร่ เจ้าหน้าที่เร่งระบายน้ำออกจากสวนส้มโออย่างเร่งด่วน สำหรับสถานการณ์น้ำบริเวณแม่น้ำตรังที่อ.ห้วยยอด จ.ตรัง ปัจจุบัน(9ม.ค.62) เมื่อเวลา 06.00 น. ระดับน้ำต่ำกว่าตลิ่งแล้ว 1.28 ม. มีแนวโน้มลดลงอย่างต่อเนื่อง ระดับน้ำยังคงทรงตัวไม่ส่งผลกระทบต่ออำเภอเมืองตรัง กรมชลประทานได้ทำการขุดลอกแม่น้ำตรัง เพื่อระบายน้ำได้เร็วขึ้น ขณะที่ สถานการณ์ฝนตกหนักที่จังหวัดเชียงรายเมื่อวานนี้ (8 ม.ค.62) ส่งผลให้เกิดน้ำป่าไหลหลากเป็นเหตุให้มีน้ำล้นตลิ่ง ที่บริเวณ อ.เชียงของ ลำน้ำล้นตลิ่งในเขต ต.บุญเรือง ปัจจุบันเข้าสู่สภาวะปกติแล้ว แต่ยังต้องเฝ้าระวังเนื่องจากกรมอุตุนิยมวิทยาพยากรณ์ว่าจะมีฝนตกหนักในบางพื้นที่ของภาคเหนือ